b"\n_START_ARTICLE_\nDamon Hill\n_START_SECTION_\nOsebno in zgodnje \xc5\xbeivljenje\n_START_PARAGRAPH_\nDamon Hill se je rodil Grahamu in Betti Hill v Hampsteadu v Londonu. Graham Hill je bil dirka\xc4\x8d Svetovnega prvenstva Formule 1, v sezonah 1962 in 1968 tudi prvak, in je postal znana osebnost v Zdru\xc5\xbeenem kraljestvu. Kariera Grahama Hilla je dru\xc5\xbeini omogo\xc4\x8dala udobno \xc5\xbeivljenje, leta 1975 je tako \xc5\xbeivela v dvorcu s petindvajsetimi sobami v Hertfordshiru, Damon pa je obiskoval zasebno \xc5\xa1olo Haberdashers' Aske's Boys' School. Zaradi smrtne nesre\xc4\x8da o\xc4\x8deta v letalski nesre\xc4\x8di so se petnajstletni Hill, njegova mati ter sestri Samantha in Brigitte zna\xc5\xa1li v hudi finan\xc4\x8dni stiski. Hill je moral delati kot fizi\xc4\x8dni delavec in kurir na motorju, da si je pla\xc4\x8dal nadaljnje izobra\xc5\xbeevanje._NEWLINE_Hill je poro\xc4\x8den s Susan George, s katero imata \xc5\xa1tiri otroke, Oliverja (rojen 1989), Joshua (rojen 1991), Tabitho (rojena 1995) in Rosie (rojena 1998). Oliver se je rodil z Downovim sindromom, kar je spodbudilo Hilla in \xc5\xbeeno k pokroviteljstvu Zveze bolnikov z Downovim sindromom. Leta 2008 je Hill postal tudi prvi pokrovitelj St. Joseph's Specialist School and College, \xc5\xa1ole za otroke s huj\xc5\xa1imi zdravstvenimi ovirami pri u\xc4\x8denju in avtizmom v Cranleighu, Surrey. Joshua je za\xc4\x8del dirka\xc5\xa1ko kariero leta 2008, leta 2009 pa je nastopal v britanskem prvenstvu MSA Formula Ford.\n_START_SECTION_\nPred Formulo 1\n_START_PARAGRAPH_\nHill je svojo moto\xc5\xa1portno kariero za\xc4\x8del leta 1981 na motociklisti\xc4\x8dnih dirkah. Uporabljal je lahko prepoznavno poslikavo \xc4\x8delade, ki jo je uporabljal \xc5\xbee njegov o\xc4\x8de, osem belih \xc4\x8drt v obliki rezil razporejenih navpi\xc4\x8dno okrog \xc4\x8delade na temno modrem ozadju. Poslikava \xc4\x8delade je predstavljala Londonski vesla\xc5\xa1ki klub, za katerega je Graham Hill veslal v za\xc4\x8detku petdesetih let. \xc4\x8ceprav je zmagal na klubskem prvenstvu do 350 cm2 na stezi Brands Hatch, pa je denar za dirkanje zaslu\xc5\xbeil kot fizi\xc4\x8dni delavec na gradbi\xc5\xa1\xc4\x8dih, novinar revije Motorcycle News, Rob McDonnell, pa mu ni napovedal velike kariere. Mati, ki je bila zaskrbljena nad nevarnostmi motociklisti\xc4\x8dnega dirkanja, je Hilla prepri\xc4\x8dala, da je leta 1983 na winfieldski dirka\xc5\xa1ki \xc5\xa1oli v Franciji opravljal izobra\xc5\xbeevanje za avtomobilsko dirkanje. \xc4\x8ceprav je pokazal nadpovpre\xc4\x8dno sposobnost, je Hill do konca leta 1984 na dirkah enosede\xc5\xbenikov nastopal le ob\xc4\x8dasno. V britanski seriji Formule Ford je dosegel \xc5\xa1est zmag z dirkalnikom Van Diemen mo\xc5\xa1tva Manadient Racing v sezoni 1985, svoji prvi celotni sezoni v katerikoli avtomobilski dirka\xc5\xa1ki seriji, dosegel pa je tudi tretje in peto mesto na dirkah britanskega dr\xc5\xbeavnega prvenstva. ob tem je dosegel \xc5\xa1e tretje mesto na finalu serije Formula Ford Festival leta 1985, s \xc4\x8dimer je pomagal Zdru\xc5\xbeenemu kraljestvu do mo\xc5\xa1tvene zmage._NEWLINE_Za sezono 1986 je Hill na\xc4\x8drtoval nastop v prvenstvu britanske Formule 3 z mo\xc5\xa1tvom West Surrey Racing, ki je bilo aktualni prvak serije, toda zaradi izgube sponzorstva s strani Ricoha in smrtne nesre\xc4\x8de Bertranda Fabija, ki bi moral biti Hillov mo\xc5\xa1tveni kolega, je dogovor propadel. Hill je ob tem dejal:\xc2\xa0\xc2\xbbKo je umrl Bert, sem sprejel zavestno odlo\xc4\x8ditev, da bom prenehal s tovrstnimi aktivnostmi. To ni le tekmovanje, ampak ukvarjanje z vsem razburljivim. Za mene pri smu\xc4\x8danju in dirkanju na polno ter drugem. \xc5\xa0e bolj pa sem prestra\xc5\xa1en, da bi vse to pustil in pri \xc5\xa1estdesetih ugotovil, da nisem ni\xc4\x8desar dosegel.\xc2\xab Hill si je izposodil 100.000 \xc2\xa3 za financiranje dirkanja, v sezoni 1986 je imel solidno sezono pri mo\xc5\xa1tvu Murray Taylor Racing, nato pa je dosegel po ve\xc4\x8d zmag na sezono v mo\xc5\xa1tvu Intersport. V sezoni 1988 je osvojil tretje mesto v prvenstvu._NEWLINE_V Evropi je v devetdesetih letih uspe\xc5\xa1en dirka\xc4\x8d lahko neposredno iz Formule 3 napredoval v Formulo 1, ali pa v prvenstvo Formule 3000. Toda Hill ni imel dovolj sponzorskih sredstev za financiranje nastopanja v Formuli 3000. Ob tem je dejal:\xc2\xa0\xc2\xbbMoral sem ponovno razmisliti o na\xc4\x8drtu moje kariere. Najprej sem ugotovil, da bom lahko sre\xc4\x8den, \xc4\x8de lahko dirkam kjerkoli. Odlo\xc4\x8dil sem se, da se bom ne glede na serijo maksimalno potrudil in videl kam me bo to pripeljalo.\xc2\xab Za eno dirko je nastopil v ni\xc5\xbejem prvenstvu britanske Formule 3000, na dirki za 24 ur Le Mansa 1989 pa je v dirkalniku Porsche 962 za mo\xc5\xa1tvo Richard Lloyd Racing odstopil zaradi odpovedi motorja v 228. krogu. Nastopil je tudi na eni dirki Britanskega prvenstva turnih avtomobilov v Donington Parku z dirkalnikom Ford Sierra RS500. Sredi sezone se je ponudila mo\xc5\xbenost nastopa za manj konkure\xc4\x8dno mo\xc5\xa1tvo Mooncraft v prvenstvu Formule 3000. Mo\xc5\xa1tvo je preizkusilo Hilla in Perryja McCarthyja, ki sta bila podobno hitra, toda \xc5\xa1ef mo\xc5\xa1tva John Wickham je povedal, da so bili sponzorji bolj na strani Hilla. \xc4\x8ceprav je bil njegov najbolj\xc5\xa1i rezultat petnajsto mesto, so Hillu njegove predstave prinesle mo\xc5\xbenost prestopa v mo\xc5\xa1tvo Middlebridge Racing z dirkalniki Lola za sezono 1990. Hill je ponudbo sprejel, trikrat osvojil najbolj\xc5\xa1i \xc5\xa1tartni polo\xc5\xbeaj in vodil na petih dirkah v sezoni 1990, toda kariero v Formuli 3000 zaklju\xc4\x8dil brez zmage.\n_START_SECTION_\n1992: Brabham\n_START_PARAGRAPH_\nHill je kariero v Formuli 1 za\xc4\x8del v sezoni 1991 kot testni dirka\xc4\x8d za aktualnega prvaka Formule 1, mo\xc5\xa1tvo Williams, med tem, ko je \xc5\xa1e nastopal v Formuli 3000. Sredi sezone 1992 pa se je Hill prvi\xc4\x8d prebil tudi na dirke Formule 1 v mo\xc5\xa1tvu Brabham, nekdaj konkuren\xc4\x8dnem mo\xc5\xa1tvu, ki pa je bilo v finan\xc4\x8dnih te\xc5\xbeavah. Hill je po treh dirkah zamenjal Giovanno Amati, katere obljubljen sponzorski denar ni bil nakazan mo\xc5\xa1tvu. Amati se z dirkalnikom Brabham BT60B ni uspela kvalificirani na dirke, Hill pa je izena\xc4\x8dil dose\xc5\xbeek mo\xc5\xa1tvenega kolega Erica van de Poeleja z dvema uvrstitvama na dirki za Veliko nagrado Velike Britanije in Veliko nagrado Mad\xc5\xbearske. Ob tem je Hill v sezoni nadaljeval tudi s testiranjem za Williams in na doma\xc4\x8di dirki za Veliko nagrado Velike Britanije je Nigel Mansell z Williamsom zmagal, Hill pa je bil z Brabhamom zadnji. Po dirki za Veliko nagrado Mad\xc5\xbearske je mo\xc5\xa1tvo Brabhama propadlo in ni dokon\xc4\x8dalo sezone.\n_START_SECTION_\n1993\xe2\x80\x931996: Williams\n_START_PARAGRAPH_\nKo je Mansellov mo\xc5\xa1tveni kolega Riccardo Patrese pred sezono 1993 iz Williamsa prestopil v mo\xc5\xa1tvo Benettona, je Hill nepri\xc4\x8dakovano dobil drugi sede\xc5\xbe v mo\xc5\xa1tvu ob trikratnem prvaku Alainu Prostu, pred bolj izku\xc5\xa1enimi kandidati, kot sta bila Martin Brundle in Mika H\xc3\xa4kkinen. Tradicionalno aktualni svetovni prvak nastopa z dirka\xc5\xa1ko \xc5\xa1tevilko 1 na dirkalniku, njegov mo\xc5\xa1tveni kolega pa ima \xc5\xa1tevilko 2. Toda aktualni prvak Mansell ni dirkal v Formuli 1 v sezoni 1993, zato je Williams dobil \xc5\xa1tevilki 0 in 2. Kot manj izku\xc5\xa1eni dirka\xc4\x8d ob Prostu, je Hill dobil \xc5\xa1tevilko 0 kot \xc5\xa1ele drugi dirka\xc4\x8d v zgodovini Formule 1, po Jodyju Scheckterju v sezoni 1973._NEWLINE_Sezona se za Hilla ni za\xc4\x8dela obetavno, saj se je z dirkalnikom Williams FW15C zavrtel s steze iz drugega mesta kmalu po \xc5\xa1tartu uvodne dirke sezone za Veliko nagrado Ju\xc5\xbene Afrike, v \xc5\xa1estnajstem krogu pa je \xc5\xa1e tr\xc4\x8dil z Alexom Zanardijem in moral odstopiti. Toda na dirkah za Veliko nagrado Brazilije in Veliko nagrado Evrope v de\xc5\xbeju Prost ni bil v ospredju, Hill pa je obakrat osvojil drugo mesto z enosekundnim zaostankom za Ayrtonom Senno. V svoji prvi celotni sezoni se je Hill veliko nau\xc4\x8dil od svojega izku\xc5\xa1enega francoskega mo\xc5\xa1tvenega kolega. Uvrstitve na dirkah so se tekom sezone izbolj\xc5\xa1evale, na dirki za Veliko nagrado Francije je osvojil prvi najbolj\xc5\xa1i \xc5\xa1tartni polo\xc5\xbeaj, na dirki pa sledil Prosta, toda mo\xc5\xa1tveni ukazi mu niso dovolili napada nanj. Na doma\xc4\x8di dirki za Veliko nagrado Velike Britanije je moral odstopiti zaradi okvare motorja, ko je bil v vodstvu, kot tudi na dirki za Veliko nagrado Nem\xc4\x8dije, zaradi predrte pnevmatike proti koncu dirke. Za tem je Hill dosegel tri zmage zapored na dirkah za Veliko nagrado Mad\xc5\xbearske, Veliko nagrado Belgije in Veliko nagrado Italije, s \xc4\x8dimer je postal prvi sin svetovnega prvaka Formule 1 z zmago. Hillova tretja zaporedna zmaga je mo\xc5\xa1tvu prinesla konstruktorski naslov prvaka, ob tem pa se je za\xc4\x8dasno tudi prebil na drugo mesto dirka\xc5\xa1kega prvenstva, toda na zadnjih dveh dirkah je McLarnov dirka\xc4\x8d Ayrton Senna zmagal in osvojil kon\xc4\x8dno drugo mesto v prvenstvu, prvak pa je postal Prost._NEWLINE_V sezoni 1994 je Senna prestopil k Williamsu in postal Hillov mo\xc5\xa1tveni kolega. Ker aktualni svetovni prvak - tokrat je bil to Prost - ni dirkal v Formuli 1, je Hill obdr\xc5\xbeal dirka\xc5\xa1ko \xc5\xa1tevilko 0. Pred za\xc4\x8detkom sezone je Senna veljal za glavnega favorita, toda tudi zaradi prepovedi elektronskih pomagal sta se mo\xc5\xa1tvo Benetton in Michael Schumacher izkazala za presenetljivo konkuren\xc4\x8dna in sezono za\xc4\x8dela s tremi zaporednimi zmagami. Na dirki za Veliko nagrado San Marina se je 1. maja Senna smrtno ponesre\xc4\x8dil ob trku v zid. Ob preiskavi italijanskih preiskovalcev o obto\xc5\xbebi za povzro\xc4\x8ditev smrti iz malomarnosti v teku, je Hill nenadoma postal glavni up mo\xc5\xa1tva za osvojitev naslova prvaka, \xc4\x8deprav je imel za seboj le eno sezono nastopanja izku\xc5\xa1enj v konkuren\xc4\x8dnem dirkalniku. V \xc4\x8dasu po nesre\xc4\x8di so mediji mno\xc5\xbei\xc4\x8dno poro\xc4\x8dali, da je bil za nesre\xc4\x8do kriva okvara droga za volanski obro\xc4\x8d, toda Hill je za BBC Sport leta 2004 povedal, da je po njegovem mnenju Senna preprosto prehitro zapeljal v ovinek glede na okoli\xc5\xa1\xc4\x8dine - predvsem glede na ohlajene pnevmatike zaradi lete\xc4\x8dega \xc5\xa1tarta za varnostnim avtomobilom._NEWLINE_Hill je bil edini dirka\xc4\x8d Williamsa na naslednji dirki sezone za Veliko nagrado Monaka. Njegova dirka je bila kmalu kon\xc4\x8dana po tr\xc4\x8denju ve\xc4\x8d dirkalnikov v prvem krogu dirke. Od naslednje dirke sezone za Veliko nagrado \xc5\xa0panije je z drugim Williamsom FW16 nastopal David Coulthard, pred tem testni dirka\xc4\x8d mo\xc5\xa1tva. Hill je uspel mesec dni od nesre\xc4\x8de Senne zmagati, \xc5\xa1estindvajset let pred tem je na isti dirki v podobnih okoli\xc5\xa1\xc4\x8dinah zmagal \xc5\xbee njegov o\xc4\x8de Graham Hill, po smrtni nesre\xc4\x8di mo\xc5\xa1tvenega kolega pri Lotusu, Jima Clarka. Vodilni v dirka\xc5\xa1kem prvenstvu, Schumacher, je dirko kon\xc4\x8dal na drugem mestu po zgodnjem vodstvu in okvari menjalnika, zaradi katere je ve\xc4\x8dji del dirke obti\xc4\x8dal v peti prestavi._NEWLINE_Na sredini sezone je Schumacher vodil v dirka\xc5\xa1kem prvenstvu s 66-imi to\xc4\x8dkami pred Hillom, ki je osvojil 29 to\xc4\x8dk. Na dirki za Veliko nagrado Francije je Frank Williams Coultharda nadomestil z Mansellom, s katerim sta se nato izmenjevala do konca sezone. Mansell je zaslu\xc5\xbeil pribli\xc5\xbeno 900.000 \xc2\xa3 za vsako od \xc5\xa1tirih dirk, Hill pa je zaslu\xc5\xbeil 300.000 \xc2\xa3 za celotno sezono, kljub temu je ostal prvi dirka\xc4\x8d mo\xc5\xa1tva. Hill se je vrnil v boj za naslov prvaka z zmago na dirki za Veliko nagrado Velike Britanije, kar njegovemu o\xc4\x8detu ni nikoli uspelo. Schumacher je bil diskvalificiran s te dirke in je dobil \xc5\xa1e dodatni dve dirki prepovedi nastopa zaradi prehitevanja Hilla v ogrevalnem krogu in kasnej\xc5\xa1ega ignoriranja \xc4\x8drne zastave. \xc5\xa0e \xc5\xa1tiri osvojene zmage, od tega tri na dirkah, kjer je bil Schumacher izklju\xc4\x8den ali diskvalificiran, so Hilla obdr\xc5\xbeale v boju za naslov prvaka vse do zadnje dirke sezone za Veliko nagrado Avstralije. Na dirki za Veliko nagrado Evrope, prvi dirki po kazni, je Schumacher namignil, da Hill ni dirka\xc4\x8d svetovnega razreda. Kljub temu pa je na predzadnji dirki sezone za Veliko nagrado Japonske Hill zmagal pred Schumacherjem v de\xc5\xbeju. To je Hilla pripeljalo le do ene to\xc4\x8dke zaostanka v dirka\xc5\xa1kem prvenstvu pred zadnjo dirko sezone._NEWLINE_Tako Hill, ko tudi Schumacher nista kon\xc4\x8dala zadnje dirke sezone za Veliko nagrado Avstralije, po znamenitem tr\xc4\x8denju, ki je naslov prvaka prinesel nem\xc5\xa1kemu dirka\xc4\x8du. Schumacher je zapeljal s steze in z desno stranjo dirkalnika rahlo tr\xc4\x8dil v zid, ko je bil v vodstvu, toda uspel se je vrniti na stezo pred Hilla. Pribli\xc5\xbeno deset sekund za tem, pri zaviranju pred \xc5\xa1estim ovinkom, je Hill Schumacherja napadel in dirka\xc4\x8da sta tr\xc4\x8dila, pri tem pa se je na Hillovem Williamsu polomil del prednjega levega vzmetenja, in oba dirka\xc4\x8da sta morala odstopiti. Dolgoletni komentator dirk Formule 1 za BBC in ITV ter dober prijatelj in navija\xc4\x8d Hilla, Murray Walker, je ve\xc4\x8dkrat poudaril, da Schumacher tr\xc4\x8denja ni povzro\xc4\x8dil namenoma. Solastnik Williamsa, Patrick Head, je druga\xc4\x8dnega mnenja, leta 2006 je povedal, da so bili v \xc4\x8dasu nesre\xc4\x8de:\xc2\xa0\xc2\xbbpri Williamsu skoraj stoodstotno prepri\xc4\x8dani, da je Michael kriv za tr\xc4\x8denje, toda niso izpodbijali Schumacherjevega naslova zaradi opravil s smrtjo Ayrtona Senne.\xc2\xab Leta 2007 je enako mnenje kot Head izrazil tudi Hill._NEWLINE_Hill je za sezono 1994 prejel nagrado za BBC-jevo \xc5\xa1portno osebnost leta._NEWLINE_Pred sezono 1995 je Hill veljal za enega od favoritov za naslov prvaka. Mo\xc5\xa1tvo Williams je bilo aktualni konstruktorski prvak, v sezoni 1994 so v tem prvenstvu premagali Benetton, ob mladem Davidu Coulthardu, ki je za\xc4\x8denjal svojo prvo celotno sezono Formule 1, pa je bil Hill nedvoumno prvi dirka\xc4\x8d mo\xc5\xa1tva. Sezona se je zanj za\xc4\x8dela neuspe\xc5\xa1no, saj se je na dirki za Veliko nagrado Brazilije zavrtel zaradi mehanske okvare na novem dirkalniku Williams FW17, toda zmagi na naslednjih dveh dirkah sta ga prvi\xc4\x8d v karieri postavila na mesto vodilnega dirka\xc4\x8da v prvenstvu. Na naslednjih dvanajstih dirkah pa je Schumacher sedemkrat zmagal in si naslov prvaka zagotovil dve dirki pred koncem prvenstva, Benetton pa je osvojil \xc5\xa1e konstruktorski naslov. Schumacher in Hill sta bila udele\xc5\xbeena v ve\xc4\x8d incidentov na progi, zaradi dveh sta dobila vsak po eno odlo\xc5\xbeeno dirko prepovedi, Schumacher zaradi pretiranega blokiranja Hilla na dirki za Veliko nagrado Belgije, Hill pa zaradi tr\xc4\x8denja s Schumacherjem ob zaviranju na dirki za Veliko nagrado Italije. Vseeno pa je Hill sezono zaklju\xc4\x8dil pozitivno, saj je na dirki za Veliko nagrado Avstralije zmagal s prednostjo dveh krogov pred drugouvr\xc5\xa1\xc4\x8denim Olivierom Panisom iz mo\xc5\xa1tva Ligier._NEWLINE_Sezona 1995 je bila razo\xc4\x8daranje za Hilla, del Williamsovega mo\xc5\xa1tva je bil nezadovoljen z njegovimi nastopi, Frank Williams pa je razmi\xc5\xa1ljal o njegovi zamenjavi s Heinzem-Haraldom Frentznom. Ker pa je Hill \xc5\xbee imel pogodbo za sezono 1996, je ostal v mo\xc5\xa1tvu \xc5\xa1e v tej sezoni._NEWLINE_V sezoni 1996 je bil Williamsov dirkalnik FW18 evidentno najhitrej\xc5\xa1i v Formuli 1 in Hill je osvojil svoj edini naslov svetovnega prvaka pred svojim novim mo\xc5\xa1tvenim kolegom, Jacquesom Villeneuvom, s \xc4\x8dimer je postal prvi sin svetovnega prvaka Formule 1, ki je tudi sam osvojil tak naslov. Z osmimi zmagami in uvrstitvijo v prvo \xc5\xa1tartno vrsto prav na vsaki dirki je bila to za Hilla dale\xc4\x8d najuspe\xc5\xa1nej\xc5\xa1a sezona kariere. Na dirki za Veliko nagrado Monaka, kjer je njegov o\xc4\x8de zmagal petkrat v \xc5\xa1estdesetih letih, je Hill vodil do okvare motorja, tako da je svojo edino zmago v karieri osvojil Olivier Panis. Proti koncu sezone se je Villeneuve pribli\xc5\xbeal Hillu in ga celo ogro\xc5\xbeal v boju za naslov prvaka. Na zadnji dirki sezone za Veliko nagrado Japonske je tudi osvojil najbolj\xc5\xa1i \xc5\xa1tartni polo\xc5\xbeaj, toda ob \xc5\xa1tatu je Hill prevzel vodstvo in tudi osvojil naslov prvaka, Villeneuve pa je odstopil._NEWLINE_Kljub osvojitvi naslova je Hill \xc5\xbee pred koncem sezone izvedel, da ga namerava Williams po koncu sezone zamenjati s Frentznom. Hill je zapustil mo\xc5\xa1tvo Williamsa kot drugi najuspe\xc5\xa1nej\xc5\xa1i mo\xc5\xa1tveni dirka\xc4\x8d glede zmag, saj je z enaindvajsetimi zaostajal le za Mansellom. Hillu je naslov prvaka \xc5\xa1e drugi\xc4\x8d prinesel nagrado za BBC-jevo \xc5\xa1portno osebnost leta, s \xc4\x8dimer je postal eden treh \xc5\xa1portnikov, ki so nagrado osvojili dvakrat - druga \xc5\xa1portnika sta boksar Henry Cooper in Mansell. Hill je prejel tudi nagrado Segrave Trophy, ki jo podeljuje Kraljevi avtomobilski klub. Nagrado podeljujejo Britancu, ki mu uspe najbolj neverjetni prikaz mo\xc5\xbenosti transporta po kopnem, morju, zraku ali vodi.\n_START_SECTION_\n1997: Arrows\n_START_PARAGRAPH_\nKot aktualni svetovni prvak je bil Hill za\xc5\xbeelen v ve\xc4\x8d mo\xc5\xa1tvih, tudi pri McLarnu in Ferrariju, toda Hill je menil, da nobena od ponudb v finan\xc4\x8dnem pogledu ni dovolj cenila njegovega statusa svetovnega prvaka. Odlo\xc4\x8dil se je za prestop v mo\xc5\xa1tvo Arrows, ki \xc5\xa1e ni doseglo zmage v svoji dvajsetletni zgodovini, v predhodni sezoni 1996 pa je osvojilo eno prvenstveno to\xc4\x8dko. Ubranitev naslova svetovnega prvaka v sezoni 1997 se je \xc5\xbee na za\xc4\x8detku sezone izkazala za nemogo\xc4\x8do, saj se je Hill le komaj kvalificiral na prvo dirko sezone za Veliko nagrado Avstralije, nato pa je odstopil v ogrevalnem krogu. Arrowsov dirkalnik A18, ki je uporabljal pnevmatike Bridgestone in motorje Yamaha, je bil nekonkuren\xc4\x8den in Hill je prvo to\xc4\x8dko osvojil \xc5\xa1ele na deveti dirki sezone za Veliko nagrado Velike Britanije na dirkali\xc5\xa1\xc4\x8du Silverstone. Najbolj\xc5\xa1a dirka zanj je bila dirka za Veliko nagrado Mad\xc5\xbearske, ko so bile pnevmatike Bridgestone vidno bolj\xc5\xa1e od Goodyearovih. Hill je osvojil tretje \xc5\xa1tartno mesto na kvalifikacijah, pred tem se v sezoni ni kvalificiral vi\xc5\xa1je od devetega mesta. Na dirki pa je prehitel tudi Michaela Schumacherja, ki se je boril za naslov svetovnega prvaka, in prevzel vodstvo, tudi pred Villeneuvom, toda zaradi okvare na hidravli\xc4\x8dnem sistemu je moral upo\xc4\x8dasniti. Villeneuve je zaradi tega uspel prehiteti Hilla, ki je kon\xc4\x8dal na drugem mestu in osvojil prve stopni\xc4\x8dke za mo\xc5\xa1tvo Arrows po dirki za Veliko nagrado Avstralije v sezoni 1995.\n_START_SECTION_\n1998\xe2\x80\x931999: Jordan\n_START_PARAGRAPH_\nHill je po eni sezoni zapustil Arrows in bil \xc5\xbee blizu podpisa za Prostovo mo\xc5\xa1tvo Prost Grand Prix za sezono 1998, odlo\xc4\x8dil pa se je za mo\xc5\xa1tvo Jordan. Njegov mo\xc5\xa1tveni kolega je bil Ralf Schumacher, Michaelov mlaj\xc5\xa1i brat. V prvi polovici sezone je bil dirkalnik Jordan 198 nekonkuren\xc4\x8den in nezanesljiv. Na dirki za Veliko nagrado Kanade pa je bil dirkalnik \xc5\xbee konkuren\xc4\x8dnej\xc5\xa1i in Hill je pri\xc5\xa1el do drugega mesta po odstopih in postankih v boksu tekmecev. V osemintridesetem krogu je Schumacher, ki je moral na kazenski postanek v bokse zaradi incidenta z Frentznom, ujel Hilla na ravnini, Hill ga je trikrat zaprl, toda Schumacher ga je uspel vseeno prehiteti pred \xc5\xa1ikano. Po svojem edinem postanku v boksih je bil Hill \xc4\x8detrti, ko je moral odstopiti zaradi okvare elektri\xc4\x8dnega sistema. Po dirki je Schumacher obto\xc5\xbeil Hilla nevarnega dirkanja, Hill pa mu je odgovoril, da Schumacher ne bi smel soditi o nevarni vo\xc5\xbenji drugih, zaradi potez v svoji karieri in zaradi izrivanja Frentzna. Na dirki za Veliko nagrado Nem\xc4\x8dije je Hill osvojil svojo prvo to\xc4\x8dko sezone, na dirki za Veliko nagrado Belgije pa je dosegel prvo zmago za Jordan na de\xc5\xbeni dirki, ki jo je kon\xc4\x8dalo le osem dirka\xc4\x8dev in na kateri je bil njegov mo\xc5\xa1tveni kolega v zadnjem delu dirke hitrej\xc5\xa1i, toda po ukazih iz boksov ga Ralf Schumacher ni smel napasti. To je bila za Hilla prva zmaga odkar ga je odpustil Williams, ki v tej sezoni ni dosegel zmage. Hill je sezono zaklju\xc4\x8dil s prehitevanjem Frentzna v zadnjem krogu dirke za Veliko nagrado Japonske za \xc4\x8detrto mesto, ki je mo\xc5\xa1tvu pomagalo do \xc4\x8detrtega mesta v konstruktorskem prvenstvu._NEWLINE_Pred sezono 1999 so bila pri\xc4\x8dakovanja v mo\xc5\xa1tvu Jordan visoka, toda sezona je bila za Hilla slaba. Ni se uspel privaditi na nove pnevmatike s \xc5\xa1tirimi profili, od njega je bil uspe\xc5\xa1nej\xc5\xa1i tudi mo\xc5\xa1tveni kolega Heinz-Harald Frentzen, ki ga je pred tem zamenjal v Williamsu, zaradi vsega je Hill tudi izgubil motivacijo. Po tr\xc4\x8denju na dirki za Veliko nagrado Kanade je razkril na\xc4\x8drte o upokojitvi po konce sezone, po odstopu na dirki za Veliko nagrado Francije, na kateri je Frentzen zmagal, pa je razmi\xc5\xa1ljal o takoj\xc5\xa1nji upokojitvi._NEWLINE_Eddie Jordan je prepri\xc4\x8dal Hilla, naj ostane zaradi nastopa na doma\xc4\x8di dirki za Veliko nagrado Velike Britanije. Pred dirko je Hill napovedal, da je to zanj zadnja dirka v Formuli 1, zato je njegov dirkalnik Jordan 199 testiral Jos Verstappen, za primer menjave. Po solidnem petem mestu na doma\xc4\x8di dirki si je Hill premislil in ostal do konca sezone. V preostanku sezone je najbolj\xc5\xa1i rezultat dosegel s \xc5\xa1estim mestom na dirkah za Veliko nagrado Mad\xc5\xbearske in Veliko nagrado Belgije. Tri dirke pred koncem sezone so se pojavile govorice, da bi mo\xc5\xa1tvo Prost lahko odpustilo Jarna Trullija, ki je podpisal za Jordan za sezono 2000. Njegov mo\xc5\xa1tveni kolega Frentzen pa je bil do zaklju\xc4\x8dka sezone v boju za naslov prvaka, sezono pa je kon\xc4\x8dal na tretjem mestu. Skupaj sta za Jordan osvojila tretje mesto v konstruktorskem prvenstvu, kar je najbolj\xc5\xa1i rezultat mo\xc5\xa1tva. Na svoji zadnji dirki za Veliko nagrado Japonske se je Hill zavrtel v pesek, se vrnil v bokse in odstopil, \xc4\x8deprav je bil dirkalnik nepo\xc5\xa1kodovan.\n_START_SECTION_\nKasnej\xc5\xa1e \xc5\xbeivljenje\n_START_PARAGRAPH_\nTudi po upokojitvi je Hill ostal povezan z avtomobili in moto\xc5\xa1portom. Leta 2000 je skupaj z Michaeom Breenom ustanovil Prestige and Super Car Private Members Club P1 International, Breen je nato odkupil Hillov dele\xc5\xbe oktobra 2006. Hill je odprl tudi zastopni\xc5\xa1tva za BMW in Audi v Exeterju. Aprila 2006 je nasledil Jackieja Stewarta na mestu predsednika zdru\xc5\xbeenja British Racing Drivers' Club (BRDC), ki je lastnik dirkali\xc5\xa1\xc4\x8da Silverstone. Leta 2009 je prejel \xc4\x8dastni doktorat Univerze v Northamptonu zaradi uspe\xc5\xa1ne kariere in povezave z Northamptonom prek Silverstona in BRDC._NEWLINE_Hill se tudi redno pojavlja v britanskih medijih. Napisal je ve\xc4\x8d \xc4\x8dlankov za revijo F1 Racing, dvakrat pa je bil tudi strokovni sokomentator prenosov Formule 1 na televiziji ITV, na dirkah za Veliko nagrado Mad\xc5\xbearske 2007 in Veliko nagrado Mad\xc5\xbearske 2008, ko je zamenjal Martina Brundla. Hill je tudi posnel televizijski oglas z znanim komentatorjem Murrayjem Walkerjem, v katerem Walker komentira Hillovo kosilo, kot da bi bilo dirka. Hill je ob tem sodeloval v ve\xc4\x8d britanskih televizijskih oddajah, kot so Top Gear, This is Your Life, TFI Friday, Shooting Stars in Bang Bang, It's Reeves and Mortimer._NEWLINE_Hill je nastopal tako z avtomobilskimi, kot tudi motociklisti\xc4\x8dnimi dirkalniki na moto\xc5\xa1portnem festivalu Goodwood Festival of Speed, leta 2005 pa je testiral tudi dirkalnik serije GP2. V enosede\xc5\xbenem dirkalniku se je ponovno predstavil poleti leta 2006, ko je z dirkalnikom s 600 KM nastopil na testiranju Grand Prix Masters na dirkali\xc5\xa1\xc4\x8du Silverstone. Hill je izrazil zadovoljstvo nad izku\xc5\xa1njo in dejal, da ne bi popolnoma izklju\xc4\x8dil vrnitev na dirke, ker da pogre\xc5\xa1a dirkanje na robu.\n_START_SECTION_\nGlasbena kariera\n_START_PARAGRAPH_\nHill je pokazal zanimanje za glasbo \xc5\xbee v mladih letih, s prijatelji je v \xc5\xa1oli ustanovil punk skupino Sex, Hitler and the Hormones. Po uspehih v Formuli 1 je dobil prilo\xc5\xbenost igranja kitare z nekaj znanimi glasbeniki, tudi s svojim prijateljem Georgem Harrisonom, igral pa je tudi v pesmi Demolition Man iz albuma Defa Lepparda, Euphoria. Ob tem je ve\xc4\x8dkrat igral ob dirki za Veliko nagrado Velike Britanije z drugimi glasbeniki v Formuli 1, kot je Eddie Jordan. Po upokojitvi je Hill glasbi lahko posvetil ve\xc4\x8d svojega \xc4\x8dasa, tako je igral s skupinama Spika Edneyja in Pata Casha. Ustanovil pa je tudi svojo skupino The Conrods, ki je bila aktivna med letoma 1999 in 2003, ki je igrala priredbe znanih skupin, kot so The Rolling Stones, The Beatles in The Kinks. Od imenovanja na mesto predsednika BRDC leta 2006 je Hill opustil igranje kitare, zaradi pomanjkanja \xc4\x8dasa.\n_START_SECTION_\nDirka\xc5\xa1ki rezultati\n_START_PARAGRAPH_\n(legenda) (odebeljene dirke pomenijo najbolj\xc5\xa1i \xc5\xa1tartni polo\xc5\xbeaj, po\xc5\xa1evne pa najhitrej\xc5\xa1i krog)"